
ΚΙΝΗΜΑΤΟΓΡΑΦΟΣ

ΔΕΚΕΜΒΡΙΟΣ 2011 – ΑΠΡΙΛΙΟΣ 2012

Τετάρτες με Κινηματογράφο στο ΙΜΚ

Προβολές Κλασικών Κινηματογραφικών Αριστουργημάτων

Σε συνεργασία με τη New Star και τον Βελισσάριο Κοσσυβάκη
Κάθε Τετάρτη στο ΙΜΚ με  ελεύθερη είσοδο, απαραίτητη η κράτηση θέσης

ΑΠΡΙΛΙΟΣ 2012

Αφιέρωμα  "Προβολή στην Αμφισβήτηση"

&

εισαγωγικά: Αντηχούν Μουσικές… στο ΙΜΚ

από την Τετάρτη 4/4/2012 έως την Τετάρτη 25/4/2012, στις 21:30

Το ΙΜΚ στο πλαίσιο της γενικότερης προσφοράς του στους φιλότεχνους της Αθήνας με τη συνεργασία και την υποστήριξη της ανεξάρτητης εταιρίας διανομής επιλεγμένων ταινιών New Star και τον Βελισσάριο Κοσσυβάκη, καθιέρωσε μία άτυπη Κινηματογραφική Λέσχη, κάθε Τετάρτη στις 21:30, με ελεύθερη είσοδο.   

Στις Τετάρτες με Σινεμά του ΙΜΚ, έχουν θέση και προβάλλονται ταινίες καθιερωμένων και νέων δημιουργών, ταινίες που μιλούν μία ατόφια κινηματογραφική γλώσσα με εμφανές το στίγμα του κάθε δημιουργού, ταινίες που έχουν προσφέρει στην ιδιαίτερη εικόνα και την εξέλιξη εκείνου του κινηματογράφου που αποτυπώνει το διαφορετικό,  ανοίγει ορίζοντες, ψυχαγωγεί και ταυτόχρονα επικεντρώνεται σε ανθρώπους και καταστάσεις, σχέσεις και γεγονότα με ευρύτερο ενδιαφέρον.

&… ξαφνικά, αντηχούν μουσικές! 

Νέοι, αλλά και ήδη καταξιωμένοι,  αξιόλογοι μουσικοί και σπουδαστές μουσικής καταλαμβάνουν το φουαγέ του Ιδρύματος Μιχάλης Κακογιάννης και συστήνονται στο κοινό μέσα από μικρές συναυλίες  με διάφορα είδη μουσικής. Μέσα από αυτό τον κύκλο εκδηλώσεων βρίσκουν βήμα έκφρασης και παρουσιάζουν μουσικούς προλόγους για τις κινηματογραφικές προβολές της "Τετάρτης με Κινηματογράφο στο ΙΜΚ",  μισή ώρα περίπου πριν την έναρξη κάθε προβολής με ελεύθερη είσοδο.

Απρίλιος 2012,  Αφιέρωμα  "Προβολή στην Αμφισβήτηση"

· Τετάρτη 4  Απριλίου 2012, στις 21:30
Zabriskie Point 
Σκηνοθεσία:  ΜΙΚΕΛΑΝΤΖΕΛΟ ΑΝΤΟΝΙΟΝΙ  (ΗΠΑ – 1970 -  Έγχρωμη - 110’)
· Τετάρτη 11 Απριλίου  2012, στις 21:30

 Να πεθαίνεις στα 30 
Σκηνοθεσία:  ΡΟΜΑΝ ΓΚΟΥΠΙΛ (Γαλλία – 1982 – Ντοκιμαντέρ - A/M - 97΄)
· Τετάρτη 18 Απριλίου 2012, στις 21:30

Το αλάτι της γης 

Σκηνοθεσία ΧΕΡΜΠΕΡΤ ΜΠΙΜΠΕΡΜΑΝ (Η.Π.Α. - 1953 - 90’- Έγχρωμο)
· Τετάρτη 25 Απριλίου 2012, στις 21:30
Το  Μίσος
Σκηνοθεσία:  ΜΑΤΙΕ ΚΑΣΣΟΒΙΤΣ  (Γαλλία – 1995 – 96’ – Α/Μ)
Χορηγοί Επικοινωνίας

In.gr
Sevenart.gr
Camerastylo online

Forfree.gr

Acropolistreet.gr
Πληροφορίες - κρατήσεις θέσεων: 210 34 18 579, Δευ-Παρ 11:00 - 14:00

Ίδρυμα Μιχάλης Κακογιάννης Πειραιώς 206, Ταύρος, Αθήνα 117 78 
Οι ταινίες αναλυτικά

Τετάρτη 4 Απριλίου 2012, στις 21:30

ZABRISKIE POINT
Σκηνοθεσία:  ΜΙΚΕΛΑΝΤΖΕΛΟ ΑΝΤΟΝΙΟΝΙ 

 (ΗΠΑ – 1970 -  Έγχρωμη - 110’)

Μια αυθεντική δημιουργική κατάθεση

για την έκρηξη των sixties, την αντικουλτούρα,

την ιδεολογική σύγχυση, τη λυσσασμένη επιθυμία για εξέγερση,

το ουτοπικό πλην όμως διαρκές όραμα της ανατροπής.
1968

Ο Αντονιόνι αρχίζει τα γυρίσματα του «Zabriskie Point», έργου που συμπυκνώνει το κλίμα της εποχής. Μεταφέρει το θέμα του στην καρδιά του καπιταλισμού, στην Καλιφόρνια, όπου η υπεραξία του χρήματος ισοπεδώνει κάθε ανθρωπιά και μόνο οι νέοι διατηρούν ακόμη μια τελευταία ικμάδα ζωής.
Το Zabriskie Point είναι η μοναδική ταινία του μεγάλου Ιταλού δημιουργού που γυρίστηκε στην Αμερική. Μέσα από τη χαλαρή ιστορία ενός νεαρού πολιτικοποιημένου ακτιβιστή και της γραμματέως ενός επιχειρηματία, την τυχαία συνάντησή τους, τον έρωτά τους, την περιπλάνησή τους στην έρημο, την δολοφονία του νέου από τους αστυνομικούς και την επιστροφή της ηρωίδας στην καθημερινότητά της, ο Αντονιόνι καταθέτει την δική του ματιά στα ταραγμένα όσο και ανήσυχα sixties στις Η.Π.Α., στην ουτοπία της εξεγερμένης αμερικάνικης νεολαίας, στον διαρκή εφιάλτη της καταναλωτικής κοινωνίας, στην γοητεία της περιπλάνησης στην άγνωστη ήπειρο.

Με ένα σχεδόν ντοκιμαντερίστικο στυλ, με μουσικές των Stones, των Grateful Dead και των Pink Floyd, ο Αντονιόνι βρίσκει την αφορμή να διατρέξει μια δεκαετία και μια ήπειρο, να σημαδέψει την σεξουαλική απελευθέρωση με μια εμβληματική ερωτική σεκάνς, να καταλήξει στο οικείο «ψυχρό» μεγαλοαστικό περιβάλλον, πριν το κυριολεκτικά εκρηκτικό, αναπάντεχο φινάλε (που αντέγραψε και ο Φίντσερ στο Fight Club). Μολονότι εντελώς διαφορετικό από όλα τα υπόλοιπα φιλμ του μεγάλου κινηματογραφιστή, το Zabriskie Point παραμένει ακόμα και σήμερα μια αυθεντική δημιουργική κατάθεση για την έκρηξη των sixties, την αντικουλτούρα, την ιδεολογική σύγχυση, την λυσσασμένη επιθυμία για εξέγερση, το ουτοπικό πλην όμως διαρκές όραμα της ανατροπής, ένας νεολαιίστικος και όχι μόνο στοιχειωμένος μύθος που επανέρχεται με κάθε προβολή, με κάθε νότα, με κάθε κραυγή…

Τετάρτη 4 Απριλίου 2012, στις 21:30

ZABRISKIE POINT
(ΗΠΑ – 1970 -  Έγχρωμη - 110’)

Σκηνοθεσία:  ΜΙΚΕΛΑΝΤΖΕΛΟ ΑΝΤΟΝΙΟΝΙ/Michelangelo Antonioni
Σενάριο: Michelangelo Antonioni, Harrison Starr, Clare Peploe
Φωτογραφία: Alfio Contini
Μοντάζ: Franco Arcalli, Jim Benson
Σπέσιαλ εφέ: Earl McCoy
Παραγωγός: Carlo Ponti
Σχεδιασμός παραγωγής: Dean Tavoularis
Με τη μουσική των: Pink Floyd, The Youngbloods, The Kaleidoscope, Jerry Garcia, Patti Page, Grateful Dead, Rolling Stones
****
Τετάρτη 11 Απριλίου 2012, στις 21:30

ΝΑ ΠΕΘΑΙΝΕΙΣ ΣΤΑ 30/Mourir a 30 ans
Σκηνοθεσία:  ΡΟΜΑΝ ΓΚΟΥΠΙΛ

(Γαλλία – 1982 – Ντοκιμαντέρ - A/M - 97΄)
Χρυσή Κάμερα Φεστιβάλ Καννών 1982
«Καλύτερα να πεθάνεις όρθιος, παρά να ζεις γονατιστός»

Μια μοναδική μαρτυρία

για το Μάη του ’68 «από τα μέσα»,

 για όλους αυτούς που προτίμησαν να καούν

 παρά να σκουριάσουν
Δεκάδες είναι τα φιλμ που με τον ένα ή τον άλλο τρόπο αναφέρονται στις ταραγμένες μέρες του Γαλλικού Μάη κι ακόμα περισσότερα αυτά που προσπαθούν να συλλάβουν, ακόμα και στις μέρες μας, το «πραγματικό» νόημα της πιο ανήσυχης μεταπολεμικής δεκαετίας. 
Ο Ρομάν Γκουπίλ, στις τελευταίες τάξεις του γυμνασίου τότε, έζησε τα γεγονότα «από μέσα» όντας οργισμένος ακτιβιστής, σε πεζοδρόμια και οδοφράγματα. Πάντα μαζί του μια οχτάρα κάμερα, καθώς από τα μικράτα του κιόλας έβρισκε πολύ πιο απλό να κινηματογραφεί παρά να μιλάει καν. 
Πολιτικός του μέντορας, αλλά και κολλητός του, τότε, ο Μισέλ Ρεκανατί, ταγμένος επαναστάτης, παρών σε κάθε διαδήλωση, σε κάθε σύγκρουση, σε δεκάδες συζητήσεις για το μέλλον και την κατεύθυνση της επανάστασης, ταυτόχρονα, ένα παιδί με ένα διαρκές τραύμα μετά την ανακάλυψη πως ήταν υιοθετημένος. Για τον νεαρό Μισέλ, η διαρκής εξέγερση ήταν ο μοναδικός τρόπος επαφής με τον κόσμο.
 Κι ο Μάης πέρασε κι ο Ρομάν Γκουπίλ μπλέχτηκε για τα καλά με το σινεμά (βοηθός πια σε σημαντικούς Γάλλους δημιουργούς), ενώ ο Μισέλ αγωνιζόταν να προσαρμοστεί στις καινούριες εποχές. Δεν το κατάφερε ποτέ, το 1978, πριν κλείσει τα τριάντα χρόνια του, έδωσε τέλος στη ζωή του. Ο Ρομάν Γκουπίλ, συγκεντρώνει το υλικό που τραβούσε τις μέρες της εξέγερσης, από διαδηλώσεις, θυελλώδεις συζητήσεις για το μέλλον της ανθρωπότητας, προσωπικές καθημερινές στιγμές και αποχαιρετά τον αγαπημένο του φίλο και μαζί τις μέρες της αθωότητας. Δεν πρόκειται για μια πένθιμη ελεγεία, ο Ρεκανατί μοιάζει περισσότερο με τον Αντουάν Ντουανέλ, τον ήρωα του Τρυφώ που σχεδόν αδυνατούσε να κατανοήσει τα κίνητρα οποιουδήποτε άλλου εκτός του εαυτού του. Δεν είναι μια αναπόληση των «παλιών καλών καιρών», αλλά μια επιστολή στο παρελθόν γεμάτη φρεσκάδα και χιούμορ (άλλωστε το μοναδικό στυλ χάρισε στον Γκουπίλ και την «Χρυσή Κάμερα» στο Φεστιβάλ Καννών. Είναι μια μοναδική μαρτυρία «από τα μέσα» για όλους αυτούς που προτίμησαν «να καούν παρά να σκουριάσουν», για αυτούς που πραγματικά πλήρωσαν το τίμημα της ουτοπίας, αυτούς που πίστεψαν σχεδόν παθολογικά στην δυνατότητα ενός καλύτερου κόσμου. 
Το «Να πεθαίνεις στα τριάντα σου» είναι μία ακόμη λέξη για τον Γαλλικό Μάη, γλυκόπικρη, ανάλαφρη, ασπρόμαυρη, ανήσυχη κι αντικομφορμιστική, όπως κι οι πρωταγωνιστές της.

Τετάρτη 11 Απριλίου 2012, στις 21:30

ΝΑ ΠΕΘΑΙΝΕΙΣ ΣΤΑ 30

Σκηνοθεσία:  ΡΟΜΑΝ ΓΚΟΥΠΙΛ

(Γαλλία – 1982 – Ντοκιμαντέρ - A/M - 97΄)
Χρυσή Κάμερα Φεστιβάλ Καννών 1982

Σκηνοθέτης: Roman Goupil
Σενάριο: Roman Goupil
Φωτογραφία: Sophie Goupil, Jean Chiabaut, Renan Polles
Μοντάζ: Francoise Prenant
Ήχος: Dominique Dalmasso, Jacques Kebadian
Παραγωγή: ΜΚ2
*****
Τετάρτη 18 Απριλίου 2012, στις 21:30
Το αλάτι της γης/ Salt of the Earth
Σκηνοθεσία: Χέρμπερτ Μπίμπερμαν
(Η.Π.Α. - 1953 - 90’- Έγχρωμο)

Η μόνη ταινία στη μαύρη λίστα του Μακαρθισμού

στην Ιστορία του Αμερικανικού Κινηματογράφου

“Τ’ όνομά μου είναι Εσπεράνζα. Είμαι η γυναίκα ενός εργάτη στο ορυχείο.

Εδώ είναι το σπίτι μας. Το σπίτι δεν είναι δικό μας.

Τα λουλούδια, όμως... τα λουλούδια είναι δικά μας.

Η γη όπου στέκει τώρα το ορυχείο – αυτή η γη ανήκε στον παππού του συζύγου μου.  Τώρα ανήκει στην εταιρεία.”
Μέγα βραβείο, βραβείο καλύτερης ηθοποιού Φεστιβάλ 
Κάρλοβυ-Βάρυ.

Καλύτερη ξένη ταινία του 1955 για τους Γάλλους κριτικούς

Το 1992 επιλέχθηκε για το Κρατικό Αρχείο Ταινιών

της Βιβλιοθήκης του Κογκρέσου
Μια από τις πιο τολμηρές πολιτικές ταινίες στην Ιστορία του Αμερικανικού Κινηματογράφου, «Το Αλάτι της Γης» είναι βασισμένη σε μια πραγματική απεργία, και χρησιμοποιεί εργάτες του ορυχείου στο καστ της. Αποτελεί ένα σπάνιο παράδειγμα αμερικανικής ταινίας που προωθεί τον κοινωνικό ρεαλισμό.

Η ταινία αποκαλύπτει τις άθλιες συνθήκες εργασίας και ζωής της Μεξικανο-αμερικανικής κοινότητας και την σκληρή εκμετάλλευση των κατοίκων από τους λευκούς (Αγγλο- Αμερικάνους, όπως αποκαλούνται) βιομηχάνους. 

Κάποτε η γη ανήκε στην κοινότητα, η Εταιρεία Ψευδαργύρου, όμως, ήρθε ξαφνικά, ανέλαβε την εκμετάλλευσή της κι άφησε στους κατοίκους την «επιλογή» είτε να φύγουν ή να δεχτούν να εργαστούν με εξαιρετικά χαμηλούς μισθούς  κι άθλιες συνθήκες.

Αναγκάζονται να ζουν σε σπίτια που ανήκουν στη διεύθυνση, να ψωνίζουν σε καταστήματα που ανήκουν στη διεύθυνση. Τα σπίτια είναι καλύβες ανθυγιεινές και χωρίς υδραυλικά. Τα καταστήματα πουλούν τα προϊόντα τους σε πολύ υψηλές τιμές, πράγμα που αναγκάζει τους εργάτες να ζουν χρεωμένοι. Οι συνθήκες ασφαλείας για τους εργάτες είναι ανύπαρκτες, ειδικά αν συγκριθούν μ’ αυτές των ορυχείων όπου εργάζονταν λευκοί. Ενώ στους λευκούς επιτρέπεται να δουλεύουν σε ζευγάρια, οι Μεξικάνοι αναγκάζονται να διεκπεραιώνουν τις πιο επικίνδυνες εργασίες μόνοι, κι όταν διαμαρτύρονται, η διεύθυνση τους απειλεί με απολύσεις.

Η αστυνομία συνωμοτεί με τους ιδιοκτήτες του ορυχείου για να σπάσει η απεργία, διαλύοντας τις συγκεντρώσεις των απεργών. Βρίζοντας και χρησιμοποιώντας ρατσιστικούς χαρακτηρισμούς, αλλά και σωματική βία, η αστυνομία συλλαμβάνει έναν από τους εργάτες, τον Ραμόν κι ύστερα τον κατηγορεί για αντίσταση κατά της αρχής. Καθώς η απεργία συνεχίζεται, διώχνει τους εργάτες από τα σπίτια τους και καταστρέφει τις περιουσίες τους.

Η απεικόνιση των Μεξικάνων και των μεταναστών στην ταινία δεν ανταποκρίνεται στα πρότυπα του Χόλυγουντ. Δεν παρουσιάζονται ως τα τίμια θύματα που αποζητούν να κερδίσουν την εύνοια του λευκού. Στο «Αλάτι της Γης» οι απεργοί είναι υπερήφανοι αγωνιστές.

Οι διαπραγματεύσεις με τη διεύθυνση αποτυγχάνουν, ένας εργάτης τραυματίζεται κι οι απεργοί αποχωρούν και αναδιοργανώνονται. Είναι η σειρά των γυναικών να αναλάβουν δράση. Οι γυναίκες παρατάσσονται ως ανταπεργοσπάστριες και διεκδικούν, εκτός των άλλων, ισότητα και ίση αντιμετώπιση από τους άνδρες. 

Μεγάλη νίκη αποτελεί η συνειδητοποίηση ότι η προκατάληψη και η κακή μεταχείριση είναι συνθήκες που δεν επιβάλλονται πάντα και μόνο από εξωτερικούς παράγοντες.

Εισαγωγική Αφήγηση της Εσπεράνζα Κουιντέρο, στην ταινία

 «Πώς ν’ αρχίσω ν’ αφηγούμαι την ιστορία μου που δεν έχει αρχή; Τ’ όνομά μου είναι Εσπεράνζα, Εσπεράνζα Κουιντέρο. Είμαι η γυναίκα ενός εργάτη στο ορυχείο. Εδώ είναι το σπίτι μας. Το σπίτι δεν είναι δικό μας. Τα λουλούδια, όμως... τα λουλούδια είναι δικά μας. Αυτό είναι το χωριό μου. Όταν ήμουν παιδί, λεγόταν Σαν Μάρκος. Οι Αγγλοαμερικανοί άλλαξαν το όνομα σε Zinc Town. Ζινκ Τάουν, Νιου Μέξικο, Η.Π.Α. Οι ρίζες μας φτάνουν βαθιά σ’ αυτόν τον τόπο, πιο βαθιά κι από τα πεύκα, πιο βαθιά κι απ’ το ορυχείο. Σ’ αυτούς τους ξεροπόταμους ο προπάππους μου έβοσκε τα βοοειδή του πριν ακόμα έρθουν οι Αγγλοαμερικανοί. Η γη όπου στέκει τώρα το ορυχείο – αυτή η γη ανήκε στον παππού του συζύγου μου. Τώρα ανήκει στην εταιρεία. Δεκαοχτώ χρόνια έφαγε ο άντρας μου σ’ αυτό το ορυχείο. Ζώντας τη μισή του ζωή με τον δυναμίτη και το σκοτάδι. Ποιος μπορεί να πει που αρχίζει, η ιστορία μου; Δεν ξέρω. Εκείνη, όμως, τη μέρα τη θυμάμαι σαν την αρχή του τέλους. Ήταν η μέρα της γιορτής μου. Ήμουν τριανταπέντε χρονών. Ημέρα γιορτής. Κι ήμουν εφτά μηνών έγκυος στο τρίτο μου παιδί. Κι εκείνη τη μέρα – Θυμάμαι έκανα μια ευχή... μια τόσο αμαρτωλή σκέψη... μια τόσο σατανική σκέψη που παρακάλεσα τον Θεό να με συγχωρέσει. Ευχήθηκα... ευχήθηκα να μη γεννηθεί ποτέ το παιδί μου. Όχι. Όχι σ’ αυτόν τον κόσμο.»

Βιογραφία

ΧΕΡΜΠΕΡΤ ΜΠΙΜΠΕΡΜΑΝ
Ο Χέρμπερτ Μπίμπερμαν γεννήθηκε στη Φιλαδέλφεια το 1900 και πέθανε στη Νέα Υόρκη το 1971. Άνθρωπος του θεάτρου υπογράφει την πρώτη του ταινία το 1935: One Way Ticket. Ακολουθούν οι: Meet Nero Wolf (1936) και The Master Race (1939). Στη συνέχεια ο Μπίμπερμαν δουλεύει ως σεναριογράφος και συμπαραγωγός. Το 1947 αρνείται να καταθέσει στην επιτροπή αντι-αμερικανικών ενεργειών του Μακάρθι και μπαίνει στους περιβόητους «10» της μαύρης λίστας. Φυλακίζεται, καταφέρνει όμως το 1953 να γυρίσει κρυφά το Αλάτι της γης, το οποίο προβάλλεται στην Αμερική μόλις το 1964. Το 1969 ο Μπίμπερμαν γύρισε το αντι-ρατσιστικό δράμα Οι σκλάβοι, μένει όμως ουσιαστικά ο δημιουργός μιας και μοναδικής ταινίας, που προαναγγέλλει τον ανεξάρτητο πολιτικό κινηματογράφο του '60- '70.
Το Αλάτι Της Γης (Salt of the Earth, 1953)
Βασίλης Ραφαηλίδης, «Το Βήμα», 25-10-1977
Το αλάτι της γης είναι η πιο περιπετειώδης ταινία του αμερικανικού κινηματογράφου. Ωστόσο, πρόκειται για μια περιπέτεια που εκτυλίχθηκε «πίσω απ' την κάμερα», και συνεπώς ο θεατής δεν πρόκειται να τη δει. Θ' άξιζε, όμως, να τη μάθει «φιλολογικά», αφού, προς το παρόν, δε γυρίστηκε μια ταινία με θέμα το γύρισμα τούτης της ταινίας: ο Μπίμπερμαν ανήκει στους «δέκα του Χόλυγουντ», δηλαδή σ' αυτούς που ο Μακάρθι έκλεισε φυλακή για «αντιαμερικανικές ενέργειες». Μόλις αποφυλακίστηκε το 1947, βάλθηκε να γυρίσει, παρέα με τους ομοϊδεάτες φίλους του, ένα «σκηνοθετημένο ντοκιμαντέρ» με άξονα μια πραγματική απεργία της μεξικάνικης καταγωγής μεταλλωρύχων του Σίλβερ Σίτι (Νέο Μεξικό). Θέμα της ταινίας — και αίτημα της απεργίας—, η ίση μεταχείριση έγχρωμων και λευκών μεταλλωρύχων. Δεύτερο (παράλληλο) θέμα, το αίτημα των έγχρωμων γυναικών για ίση μεταχείριση από τους απεργούντες για... ίση μεταχείριση έγχρωμους άντρες τους.

Το γύρισμα άρχισε το 1951, και ήταν μια σωστή περιπέτεια που έχει πολλές αναλογίες με τις χολιγουντιανές γκανγκστερικές ταινίες: ένοπλοι «εθνικόφρονες», δηλαδή μέλη της Κου-Κλουξ Κλαν και άλλα κοινωνικά παράσιτα του ίδιου φυράματος, κυνηγούσαν τα ένοπλα μέλη του κινηματογραφικού συνεργείου. Τεχνικοί και καλλιτέχνες έκαναν βάρδιες γύρω απ' το χώρο του γυρίσματος για να απομακρύνουν με πιστολιές τους πιστολέρο, οι οποίοι, ως γνωστόν, απεχθάνονται την τέχνη, και δη την προοδευτική.

Με τα πολλά, η ταινία γυρίστηκε, αλλά κανένα εργαστήριο δε δεχόταν να την επεξεργαστεί. Κατόπιν τούτου, οι κινηματογραφιστές-γκερίγιος την τεμάχισαν και την εμφάνισαν και τη δούλεψαν κατά δόσεις σε πολλά εργαστήρια. Τελικά, η «πανηγυρική» πρεμιέρα δόθηκε παράνομα σ' έναν απόμερο συνοικιακό κινηματογράφο όγδοης κατηγορίας της Νέας Υόρκης.

Στην Ευρώπη, το φιλμ τυχαίνει ενθουσιώδους υποδοχής, οι Γάλλοι κριτικοί το ανακηρύσσουν «καλύτερη ταινία του 1955», ενώ στο Φεστιβάλ του Κάρλοβι Βάρι παίρνει το Μεγάλο Βραβείο. Τέλος, μόλις το 1964, η ταινία παίχτηκε νόμιμα και στις ΗΠΑ. 

Γιατί όλη αυτή η φασαρία γύρω από ένα τυπικότατα ανθρωπιστικό φιλμ, που ούτε σε στάση παρακινεί ούτε την επανάσταση επαγγέλλεται; Διότι: 1) Οι βασικοί παράγοντες της ταινίας ήταν «μαυροπινακισμένοι», που σημαίνει κατηγορηματική απαγόρευση για δουλειά, 2) δείχνει πως οι απεργίες, δηλαδή πράξεις ειρηνικής συλλογικής αντίστασης στη βουλιμία των αφεντικών, είναι δυνατόν να πετύχουν ακόμα και στην Αμερική, χώρα της απόλυτης κυριαρχίας της μυθικής «ατομικής πρωτοβουλίας», και 3) κηρύσσει τη φυλετική ισότητα.

Τι απομένει απ' αυτή τη θρυλική ταινία σήμερα; Η παρακινηματογραφική μπαρου-τοκαπνισμένη ιστορία της, μια διακήρυξη πίστης στην αξία του συνδικαλισμού που ηχεί λιγάκι παράτονα και ο παραδοσιακός ανθρωπισμός της που αποδεσμεύει ο υστερικός σε κατάσταση υπεροξυμένης καταληψίας.

Βασίλης Ραφαηλίδης, «Το Βήμα», 25-10-1977
ΤΟ ΑΛΑΤΙ ΤΗΣ ΓΗΣ

THE SALT OF THE EARTH
Μια ταινία που προασπίζεται τα δικαιώματα

των εργατών, των γυναικών, των μεταναστών

ΤΟ ΜΙΣΟΣ/La Haine
Σκηνοθεσία:  Ματιέ Κασσοβίτς 

(Γαλλία – 1995 – 96’ – Α/Μ)

Βραβείο καλύτερης Σκηνοθεσίας Φεστιβάλ Καννών 1995

Βραβείο Σεζάρ Καλύτερης Ταινίας, Καλύτερου Μοντάζ,

Καλύτερης Παραγωγής 1995

Βραβείο Λυμιέρ Καλύτερης Σκηνοθεσίας,

Καλύτερης Ταινίας 1996

«Ξέρεις την ιστορία του τύπου που πέφτει από τον πεντηκοστό όροφο μιας πολυκατοικίας; Καθώς έπεφτε, έλεγε συνεχώς για να καθησυχάσει  τον εαυτό του: "Ως εδώ όλα καλά, ως εδώ όλα καλά." Σημασία δεν έχει η πτώση, αλλά η πρόσκρουση.» 

Παρίσι- Προάστια- Φτώχια- Περιθώριο- Γκέτο- Μίσος

Ένα τυπικό γαλλικό, Παριζιάνικο προάστιο - συγκρότημα κρατικών κατοικιών,                                  χωρίς ιδιαίτερα προβλήματα, ξυπνά ένα πρωί σε κατάσταση πολιορκίας.                             Τα παιδιά του Bluebell συγκρούονταν όλη τη νύχτα με την αστυνομία.

Η αιτία, ένα 16άχρονο αγόρι, ο Abdel Ichah, κινδυνεύει να πεθάνει, μετά από                    τον άγριο ξυλοδαρμό που υπέστη από αστυνομικό, κατά την ανάκριση. Μια ακόμη, περίπτωση χρήσης άλογης αστυνομικής βίας, μια ακόμη εξέγερση. Ανάμεσα σ’ αυτά τα παιδιά που τα τυφλώνει το μίσος για το σύστημα, είναι και ο Hubert, ο Said και              ο Vinz. Αυτή είναι η πιο σημαντική μέρα της ζωής τους. Γιατί δεν είναι μόνο τρεις, αλλά τέσσερις. Ο Said, προσπαθεί να τα βγάλει πέρα με μικρεμπόριο χασίς, αλλά                 δεν τα καταφέρνει. Ο  Hubert είναι πεπεισμένος ότι η διατήρηση της «ειρήνης»                      στην περιοχή είναι  ο μόνος τρόπος να επιβιώσει η κοινότητα. Ο Vinz                             είναι πεπεισμένος ότι το κλειδί της επιβίωσης είναι το μίσος. Υπάρχει                                  κι ένας τέταρτος ήρωας στην ιστορία, ένα καλογυαλισμένο 44άρι που έχει απολέσει ένας αστυνομικός κατά τη διάρκεια της συμπλοκής.
24 ώρες από τη ζωή των νέων του γκέτο. 24 ώρες να βρεθεί μια λύση στο μίσος που διακατέχει και τα δυο πλευρές.

Γιατί, αν η δολοφονία αστυνομικού δεν είναι λύση… Τότε τι; 

Ο νεαρός τότε σκηνοθέτης, καταγράφει αυτό το οδοιπορικό, με ύφος άλλοτε ντοκιμαντερίστικο και άλλοτε σχεδόν παραισθητικό, αποτυπώνοντας τα κοινωνικά αίτια που κρύβονται πίσω από τις συμπεριφορές. Η ταινία, βαθύτατα πολιτική, αποτελεί μια προφητική ματιά στα γεγονότα του Παρισιού, το 2006, προοικονομώντας τη βίαιη εξέγερση των μεταναστών στα γκέτο.
Το Μίσος

Ασπρόμαυρες εικόνες μιας σύγκρουσης. Γρήγορα, παγωμένα πλάνα από αστυνομικούς που αντιμετωπίζουν διαδηλωτές. Ο Mathieu Kassovitz χτυπά κατευθείαν στην καρδιά του θέματος και χτυπά δυνατά. Τα παρισινά προάστια «βράζουν» από την είδηση του σοβαρού τραυματισμού του 16χρονου Αμπντέλ Ισάχ από έναν αστυνόμο κατά τη διάρκεια της ανάκρισης. Ο χώρος, ο χρόνος και οι ήρωες έχουν ήδη ορισθεί – και οριοθετηθεί – και ο Kassovitz ακολουθεί την πολύπλοκη διαδρομή των σχέσεών τους μέσα στα σπλάχνα μιας κλειστής, σαν φυλακή πόλης, η οποία γεννά και γεννιέται από έναν διαρκή φαύλο κύκλο μίσους. Η ταινία βρίσκεται στο κέντρο του ήδη από την αρχή της και θα μείνει εκεί ως το φινάλε της, κομμάτι κι αυτή μιας πραγματικότητας τόσο γρήγορης και βιαστικής                             που δεν έχει χρόνο για έτοιμες λύσεις ή εύκολες απαντήσεις.
Μακριά από την κοινωνική ανάλυση και τη φτηνή δημαγωγία, το Μίσος αποτυπώνει εικόνες μιας ασφυκτικής καθημερινότητας με την αμεσότητα του ντοκουμέντου. Χωρίζοντας το πολύβουο κέντρο (πλάνα με κάμερα στο χέρι) από τα ερημωμένα προάστια (τράβελινγκ, διαρκείς αλλαγές γωνίας της μηχανής),                                       περνά με 200 χιλιόμετρα την ώρα μέσα από τα ναρκωτικά, τη βία, τις αδικίες                     του συστήματος και προσγειώνεται στα πρόσωπα των ηρώων  που κινούνται διαρκώς ανάμεσα στο φως και το σκοτάδι.

«Αυτή είναι μια ταινία ενάντια στους μπάτσους και θέλω να εκληφθεί ως τέτοια.», λέει ο σκηνοθέτης, ο οποίος, όμως, αν και κάνει ένα ασπρόμαυρο φιλμ,                               δε πέφτει στη παγίδα της καταγγελίας και του διαχωρισμού σε άσπρο και μαύρο. Ξεκινά με δεδομένη την αυθαιρεσία της εξουσίας και προχωρά επικεντρώνοντας                        την προσοχή του στα γρανάζια του μηχανισμού που αναπαράγει                                και διαιωνίζει την οργή και την προκατάληψη. Το Μίσος ανοίγει ένα παράθυρο                 στη σύγχρονη γαλλική πραγματικότητα και θέτει μερικά καυτά ερωτήματα                     τόσο πάνω σε αυτήν όσο και στο ίδιο το σινεμά. 

Ο Kassovitz με τη στιλιστική σκηνοθετική του οπτική, απογειώνει τις εικόνες                του μερικά μέτρα ψηλότερα από τον περιορισμένο σύγχρονο κινηματογραφικό ορίζοντα. Με μια ευέλικτη, ανάλαφρη και «μετωπική» κάμερα, η οποία μετατρέπεται σε πούπουλο μα και στιλέτο, ακολουθεί τους ήρωες σαν τη σκιά τους                              και συλλαμβάνει την οργή και την ένταση γύρω και ανάμεσά τους. Τους ορίζει μέσα από τη δική τους, άμεση και καθημερινή γλώσσα, τους ντύνει με μια επιθετική                 και γεμάτη ρυθμό μουσική, συλλαμβάνει τις χιουμοριστικές στιγμές                                αλλά και τις δραματουργικές εντάσεις και αφήνει το σασπένς να κυκλοφορεί ανάμεσά τους, στο σχήμα ενός περίστροφου Σμιθ Εντ Γουέσον το οποίο περιμένει τη στιγμή που θα εκπυρσοκροτήσει.

Με αυθεντικότητα, πρωτοτυπία, πάθος, σοβαρότητα μα και πρόκληση το Μίσος κρατά αυθεντική τη συγκίνηση περνώντας μέσα από το στυλ και ο Kassovitz δοκιμάζει τη δύναμη της ταινίας του σπρώχνοντάς τη ως τα όριά της.

Δήλωση του Σκηνοθέτη για την ταινία: «Δε χρειάστηκε να αναρωτηθώ,                              όπως οι περισσότεροι, γιατί αυτά τα παιδιά αρπάζουν τα περίστροφα και πυροβολούν περαστικό μπάτσο. Το ένιωσα. Η βία κυκλοφορεί ελεύθερα σε κάθε μεγάλη πόλη. Την αισθάνεσαι, τη βλέπεις στα μάτια των βιαστικών που σε προσπερνούν.  Ξέρετε γιατί; Επειδή το καζάνι είναι μικρό. Επομένως ανοίγεις το καπάκι και κάποιοι πετάγονται έξω σαν φυσαλίδες». Και αλλού: «Οι άνθρωποι βλέπουν στο Παρίσι  την πόλη του έρωτα  και του φωτός. Όμως, όσο υπάρχει αγάπη υπάρχει και μίσος, όπου υπάρχει φως υπάρχει και σκοτάδι. Δε θέλω ο κόσμος να δει την ταινία ως αντι-μπατσική, αλλά ως ενάντια σε κάθε μορφή αστυνόμευσης. Στη Γαλλία εκπαιδεύουν τους μπάτσους επί έξη μήνες και μετά  τους δίνουν ένα πιστόλι και τους αμολάνε στο δρόμο. Δεν πιστεύω πως αυτό είναι αρκετό. Το φιλμ δεν είναι αντι-αστυνομικό. Αν και πιστεύω πως όταν κάποιος θέλει να γίνει αστυνομικός, τότε έχει πρόβλημα».

"Μισώ να εξαναγκάζομαι να παίρνω τον εαυτό μου στα σοβαρά, απογοητεύοντας όσους δεν με παίρνουν στα σοβαρά. Μισώ όλους αυτούς που σταματούν στις κυλιόμενες σκάλες κι αφήνουν τον εαυτό τους να παρασύρεται μηχανικά.

Μισώ τους ανθρώπους που κοιτούν μόνο τη δουλειά τους. Μισώ τους φοιτητές που διαδηλώνουν, και διαμαρτύρονται για κείνους τους «εξεγερμένους», και που προσπαθούν να τους σπάσουν τις διαδηλώσεις.

Μισώ τη δημαγωγική στάση που συνδέεται με τα γκέτο των προαστίων. Μισώ τη σικορέ και τα ανάμεικτα λαχανικά.

Μισώ τους ηλίθιους που θεωρούν ότι Το Μίσος είναι μια ταινία για τη ραπ μουσική.

Μισώ όσους, με το πρόσχημα της ενασχόλησης με ένα σοβαρό θέμα, 

αυτόματα το καθιστούν λυπηρό και ηθικολογούν.

Μισώ τους βλάκες που, χτυπώντας σε φιλικά στον ώμο, σου λένε, «Υπέροχη ταινία» ενώ πιστεύουν το αντίθετο (ή δεν το έχουν δει καν). Μισώ τα πολιτικώς ορθά σλόγκαν. Μισώ τον κόσμο που διαδηλώνει κατά του AIDS. Μισώ να βάζω το «εγώ» στην αρχή κάθε φράσης μου. Μισώ τους δημοσιογράφους που θα μεταφέρουν μόνο τη φράση “ανάμεικτα λαχανικά” μόνο και μόνο επειδή είναι αστείο. Μισώ να γράφω επιστολές ενδιαφέροντος.

Κι όμως είμαι λευκός και ζω στο Παρίσι. Δεν έχω κανέναν λόγο να μισώ.

Τώρα, προσπαθήστε να φανταστείτε τι συμβαίνει στο μυαλό ενός απ’ τους νέους που ζουν στα γκέτο των προαστίων όταν ένας φίλος τους, πυροβολείται                       στο κεφάλι από έναν αστυνομικό."
Mathieu Kassovitz
Συνέντευξη του Mathieu Kassovitz

Πώς προέκυψε η ιδέα για «Το Μίσος»;

Όταν πέθανε ο Μακομέ, θύμα αστυνομικής κτηνωδίας, σ’ ένα τμήμα του Παρισιού, αναρωτήθηκα, πώς μπαίνει κανείς σ’ αυτόν τον φαύλο κύκλο βίας, όπου οι νέοι επιτίθενται στους αστυνομικούς, που επιτίθενται στους νέους, που επιτίθενται             στους αστυνομικούς… Όταν αυτό συμβαίνει είναι απολύτως βέβαιο ότι, κάθε φορά,    η έκβαση θα είναι κακή. Βλέποντας, όμως, πως οι αστυνομικοί είναι εκείνοι                  που οπλοφορούν, συνειδητοποιεί κανείς ότι εκείνοι είναι οι υπεύθυνοι                          για τα γεγονότα, όταν χάνεται ο έλεγχος.

Πού γυρίσατε Το Μίσος;

20 μίλια έξω από το Παρίσι, στα προάστια, σε μια «Σιτέ», χαρακτηριστικό παράδειγμα γαλλικού προαστιακού γκέτο, όπου δεν είναι και τόσο δυσάρεστο                   να μένει κανείς. Μπορεί να μην είναι και τόσο δυσάρεστο, αλλά είναι «Σιτέ»,                    που σημαίνει ότι το 80% του πληθυσμού και το 100% των νέων, δεν έχουν απολύτως τίποτα να κάνουν. Δεν πηγαίνουν πια στο σχολείο, δεν έχουν τίποτα, βαριούνται αφόρητα. Έχουν το σύνδρομο «περιφέρομαι άσκοπα». Από το πρωί μέχρι το βράδυ, αράζουν σ’ ένα κτίριο και απλά κάθονται εκεί, χωρίς να κάνουν τίποτα και καπνίζουν χασίς… Δεν έχουν τίποτα, ούτε δουλειά, ούτε τίποτα, μόνο                         κάτι «μικροδουλειές». Ούτε ναρκωτικά δεν έχουν στο μέρος που κάναμε το γύρισμα. Αυτό είναι καλό, γιατί εκεί όπου υπάρχουν μεγαλέμποροι ναρκωτικών,                                 η ανταλλαγή πυροβολισμών είναι σύνηθες φαινόμενο.

Γιατί, κάνατε την ταινία ασπρόμαυρη;

Ήθελα να κάνω μια προκλητική ταινία, μια πραγματικά προκλητική ταινία.                      Το Μίσος είναι μια ταινία ενάντια στους «μπάτσους» κι ήθελα ο κόσμος                      να την αντιμετωπίσει έτσι. Ακόμα κι αν δείχνω κάποιους καλούς «μπάτσους»,                     και κάποια καθάρματα, νέους. Για να μην πέσω στην τετριμμένη «αντί-αστυνομική παγίδα», έπρεπε να συμπεριλάβω κάποια στοιχεία που δίνουν ζωή στους χαρακτήρες κι έτσι… γελούν με τις ίδιες τους τις εμπειρίες. Έπρεπε να υπάρχουν και                         κάποια ανάλαφρα στοιχεία, για να μην μιλήσω μόνο για το σιδερικό που τράβηξαν εκείνοι που σκότωσαν τον αστυνομικό.

Πρέπει να συμπεριλαμβάνει κανείς και αυτού του είδους τα στοιχεία, που                            σε μένα προσωπικά αρέσουν πολύ, κάτι πιο ανάλαφρο, όπως έκανα και στο Metisse, 

στοιχεία που αφήνουν στον θεατή λίγο χώρο να αναπνεύσει, λίγο αέρα.                             Το ότι οι γάτες είναι νευρικές, δεν σημαίνει ότι πρέπει να δαιμονίζονται κιόλας.                   Για μένα, ο μόνος τρόπος να θυμίσω στους θεατές ότι δεν βλέπουν κωμωδία,                        ή μια γλυκανάλατη ταινία, ήταν να κάνω την ταινία ασπρόμαυρη. Η επιλογή                     του ασπρόμαυρου φιλμ σημαίνει «Κοίτα, υπάρχει και κάτι παραπάνω, κάτι                      που δεν αποσκοπεί τόσο στη συναισθηματική σου εμπλοκή, αλλά είναι ιδιαίτερο.»

Δεν ανησυχείτε μήπως μετά Το Μίσος, ο κόσμος θα σας χαρακτηρίσει ως τον εκπρόσωπο των νέων των γκέτο των προαστίων της Γαλλίας;

Μπορείς να αντιπροσωπεύσεις κάτι, αν το επιλέξεις. Μπορείς και να το αρνηθείς,         αν θες. Έχω πράγματα να καταγγείλω για την αστυνομική κτηνωδία                            και τα ατοπήματά της, για κάποια γεγονότα που πραγματικά με ξενίζουν.             Τώρα, αν υπάρχουν άνθρωποι που πιστεύουν ότι Το Μίσος είναι                                     ο μόνος τρόπος θεώρησης των πραγμάτων, αυτό είναι καθαρά δικό τους πρόβλημα. 

Συνέντευξη του Vincent Cassel
Ποιόν υποδύεσαι στο Μίσος;

Το ίδιο το μίσος…

Πώς πήγαν τα γυρίσματα στο Σιτέ;
Πήγε καλά, αν σκεφτεί κανείς πως τα πράγματα εκεί χειροτερεύουν δραματικά.               Το μοτίβο είναι ουσιαστικά αρκετά απλό και παρόμοιο για κάθε σύγχρονη δυτική μεγαλούπολη. Οι προηγούμενες γενιές διέπραξαν τρομερά λάθη                                και αυτή η κατάσταση τώρα υποτροπιάζει. Δεν υπάρχει κάποιο πρόγραμμα                    που να προσφέρει καλή εκπαίδευση και επιμόρφωση σε αυτά τα γκέτο. Αντιθέτως,                 οι αρχές τους απορρίπτουν. Είμαστε υπεύθυνοι για το θυμό                                          αυτών των «περιφραγμένων» ανθρώπων. Πιστεύω πως αν, σαν χώρα, σαν δυναμική ομάδας, σαν μεμονωμένα άτομα αρνούμαστε να αναλάβουμε τις ευθύνες μας                       και αν δεν αντιμετωπίσουμε κατά πρόσωπο τα λάθη μας , η κατάσταση όλο                          και θα εκφυλλίζεται. Δεν είναι άλλωστε κάθε γενιά υπαίτια για αυτά που προκαλεί; 

Τα κοινωνικά υπονοούμενα της ταινίας σημαίνουν κάτι για εσάς;
 Δεν ξέρω τι μηνύματα θα μεταφέρει η ταινία, τα γεγονότα είναι πλασματικά,                  είναι ένα σόου… Σαν ηθοποιός και μόνο, ήμουν σε θέση να μελετήσω το σενάριο                και τον ρόλο μου, χωρίς να εγκολπωθώ σε αυτόν. Η αλήθεια είναι πως, κατανόησα την σοβαρότητα και έκταση αυτού του κοινωνικού προβλήματος  μόνο όταν το έζησα από κοντά, στην περιοχή. 

Με αυτήν την έννοια, μπορεί να πει κανείς ότι τα γυρίσματα της ταινίας «Το Μίσος» μου άνοιξε τα μάτια για τις κοινωνικές πτυχές του.

Συνέντευξη του Hubert Koundé

Ποιόν υποδύεσαι στο Μίσος;

Υποδύομαι τον Ουμπέρ, έναν από τους τρεις κύριους χαρακτήρες της ταινίας.                    Ο Ουμπέρ ζει στο Σιτέ και είναι μποξέρ. Θέλει να πράττει το καλό και προσπαθεί               να βρίσκει διεξόδους για αυτό. Περιστασιακά είναι και «βαποράκι»                             αλλά μόνο εξαιτίας των συνθηκών – καθώς θέλει να βοηθήσει τη μητέρα                          του οικονομικά. Είναι ο πιο ηθικός, ο πιο εσωστρεφής και ο λιγότερο επικοινωνιακός τύπος της παρέας. Ουσιαστικά ο Σαΐντ, ο Βινσέντ και ο Ουμπέρ είναι τρία μέρη μιας ολότητας. Αν «συναρμολογήσεις» τις προσωπικότητές τους κάνουν έναν εξαίρετο άνθρωπο.  

Πώς πήγαν τα γυρίσματα στο Σιτέ;

Οπουδήποτε και να πας, πρέπει να προσαρμοστείς στους τοπικούς κανόνες                         του «παιχνιδιού» και να γίνεις πιο ανοιχτός κοινωνικά ώστε ο κόσμος να σου ανοιχτεί και να σε δεχτεί. Παρά το γεγονός ότι νομίζαμε ότι θα ήταν πολύ δύσκολο                           να προσαρμοστούμε στην πραγματικότητα του Σιτέ, τελικά δεν ήταν καθόλου.                 Τα πράγματα μάλιστα εξελίχθηκαν πιο ομαλά, καθώς ο Ματιέ ήταν αρκετά έξυπνος ώστε να προτείνει σε ανθρώπους που έμεναν εκεί να παίξουν στην ταινία.                        Έτσι η πραγματικότητα ενσωματώθηκε στον κόσμο του φανταστικού.

Τα κοινωνικά υπονοούμενα της ταινίας σημαίνουν κάτι για εσάς;

Κάθε ταινία πρέπει να έχει κοινωνικά υπονοούμενα. Δεν γνωρίζω ποία υπονοούμενα απορρέουν από «Το Μίσος», αλλά εύχομαι να είναι μια ταινία που θα αλλάξει κάτι από την καθεστηκυία τάξη εδώ. Προσπαθήσαμε να απομονώσουμε την διαδικασία που διαδραματίζεται στο ψυχισμό κάποιου μέχρι να φτάσει να μισήσει σε αυτά τα προαστιακά γκέτο. Δεν προσπαθήσαμε να πουλήσουμε κάτι.                           Δεν αισθάνομαι σαν αυτούς τους τύπους που προσπαθούν να πλουτίσουν εις βάρος άλλων ανθρώπων ή καταστάσεων. Πιστεύω ότι χάρη στο Μίσος, θα αναδυθεί                      η επίγνωση για αυτό το πρόβλημα. Ταινίες όπως «Το Μίσος» είναι αναγκαίες, πραγματικά αναγκαίες. 

Συνέντευξη του Saïd Taghmaoui
Ποιόν υποδύεσαι στο Μίσος;

Είμαι αυτός που δέχεται τη πίεση των καταστάσεων, είμαι ο Βασιλιάς του Βασιλιά των ανόητων... Παράλληλα, έχω αντίληψη της κατάστασης, είμαι αρκετά έξυπνος ώστε να κατανοήσω τα προβλήματα και να προσπαθήσω να τα λύσω μόνος μου, παρόλο που δεν το δείχνω. Για να σας δώσω μια εικόνα, εγώ είμαι το γήπεδο και      οι δύο άλλοι χαρακτήρες είναι οι παίχτες. Ο Σαΐντ του Μίσους είναι επίσης                                     ένας καχύποπτος χαρακτήρας επικεντρωμένος στο πώς να βγάζει χρήματα.

Τα κοινωνικά υπονοούμενα της ταινίας σημαίνουν κάτι για εσάς;

Ευελπιστώ πως «Το Μίσος» θα προκαλέσει αίσθηση, όχι μόνο στα νεαρά κοινά, αλλά και στα μεγαλύτερα. Από την πλευρά μου, θα ήθελα να συνειδητοποιήσουν ότι αυτά τα γεγονότα συμβαίνουν σε απόσταση αναπνοής από τα σπίτια τους.                                     Η πραγματικότητα σε αυτά τα γκέτο είναι τόσο σκληρή που δεν μπορείς εύκολα                  να την κοιτάξεις κατάματα, οπότε οι περισσότεροι προτιμούν να κλείσουν τα μάτια τους.  Ο χαρακτήρας που υποδύομαι στην ταινία, είναι υπερκινητικός γιατί αυτός είναι ο μόνος τρόπος για να μην σκέφτεται πολύ, να μην λυπάται για την μοίρα του. Αν η ταινία βοηθήσει στο να καταλάβει ο κόσμος, τότε αυτό είναι ένα μεγάλο βήμα μπροστά….

«Το μίσος» δεν είναι απλά μια ταινία για τις χυδαιότητες και τα γενικότερα λάθη              της Αστυνομίας, αλλά είναι και ένα σπουδαίο μάθημα φιλίας. Τα προαστιακά γκέτο μας είναι πλούσια μέρη, με ποικίλες κουλτούρες και φυλές, είναι η πηγή της ζωής. 

Mathieu Kassovitz, 
Βιογραφικά Στοιχεία
Ο σκηνοθέτης, σεναριογράφος και ηθοποιός Mathieu Kassovitz, γεννήθηκε στο Παρίσι το 1967. Θεωρείται ένα από τα μεγαλύτερα ταλέντα του σύγχρονου γαλλικού αλλά και παγκόσμιου κινηματογράφου.

Ως δημιουργός ταινιών έχει στο βιογραφικό του μια σειρά καλλιτεχνικών και εμπορικών επιτυχιών. Έγραψε και σκηνοθέτησε το «Το Μίσος» (1995), ένα εξαιρετικό, πολιτικό και ιδιαίτερα προφητικό φιλμ, που πραγματεύεται το ρατσισμό και το ταξικό μίσος.

Κατόπιν σκηνοθέτησε την ταινία «Τα Πορφυρά Ποτάμια» το 2000, ένα αστυνομικό θρίλερ με πρωταγωνιστές τον Ζαν Ρενό και τον Βενσάν Κασέλ, μια μεγάλη εμπορική επιτυχία εκτός Γαλλίας. Ακόμη, την ταινία «Γκόθικα» το 2003, ένα θρίλερ φαντασίας, το οποίο παρά το γεγονός ότι απέδωσε τα διπλάσια χρήματα από το μπάτζετ του, θεωρήθηκε εμπορική αποτυχία. Το τελευταίο το σκηνοθέτησε προκειμένου να μαζέψει χρήματα για το προσωπικό του project με τίτλο «Babylon A.D.», την διασκευή ενός βιβλίου του Maurice Dantec με τίτλο «Babylon Babies».

Με την ιδιότητα του ηθοποιού είναι γνωστός για το ρόλο του Νινό Κουνκαμπουά στην ταινία του Ζαν – Πιερ Ζενέ «Αμελί». Είχε επίσης μικρότερους ρόλους στο «Μίσος», στο «Κορίτσι των Γενεθλίων», στο «Café Au Lait» και στο «Πέμπτο Στοιχείο». Είχε επίσης έναν από τους κεντρικούς ρόλους στην ταινία του Κώστα Γαβρά με τίτλο «Αμήν.» το 2003. Πιο πρόσφατος ρόλος του είναι αυτός του Βέλγου ειδήμονα στα εκρηκτικά στην ταινία «Μόναχο» του Στίβεν Σπίλμπεργκ το 2005. 

Ο Ματιέ Κασσοβίτς είναι παντρεμένος με την Γαλλίδα ηθοποιό Ζιλί Μοντέκ, την οποία σκηνοθέτησε στο «Café au lait» και η οποία έκανε σύντομο πέρασμα και από το «Μίσος». Η Ζιλί σχεδιάζει πλέον κοστούμια για τον κινηματογράφο. 

Φιλμογραφία (Ως Σκηνοθέτης)

   1. Babylon A.D. (2008)

   2. Gothika (2003) --- Γκόθικα

   3. Rivières pourpres, Les (2000) --- Τα Πορφυρά Ποτάμια

   4. Assassin(s) (1997)

   5. Haine, La (1995)... aka Hate --- Το Μίσος
   6. Métisse (1993) aka Café au lait

   7. Assassins... (1992)

   8. Cauchemar blanc (1991)

   9. Fierrot le pou (1990)

ΤΟ ΜΙΣΟΣ/La Haine
Σκηνοθεσία:  Ματιέ Κασσοβίτς 

(Γαλλία – 1995 – 96’ – Α/Μ)

Σενάριο-Σκηνοθεσία: Mathieu Kassovitz
Μουσική: Assassin

Διευθ. Φωτογραφίας: Pierre Aïm

Μοντάζ: Mathieu Kassovitz, Scott Stevenson


Παραγωγή: Christophe Rossignon
Πρωταγωνιστούν:Vincent Cassel, Hubert Koundé, Saïd Taghmaoui, Abdel Ahmed Ghili, Solo, Joseph Momo, Héloïse Rauth, Rywka Wajsbrot, Olga Abrego, Laurent Labasse, Nabil Ben Mhamed,
Benoît Magimel, Medard Niang, Arash Mansour, Abdel-Moulah Boujdouni, Mathilde Vitry, Christian Moro, JiBi, Edouard Montoute

Ίδρυμα Μιχάλης Κακογιάννης

Πειραιώς 206, Ταύρος, Αθήνα 117 78,  τηλ. 210 3418 550,  φαξ.  210 3418 570

Ηλεκτρονικό ταχυδρομείο : info@mcf.gr Ιστοσελίδα:  www.mcf.gr 
Πληροφορίες - κρατήσεις θέσεων: 210 34 18 579, Δευ-Παρ 11:00 - 14:00

Υποστηρικτές Ιδρύματος Μ. Κακογιάννης

Dogkas Wines
Konstantinos
Playground Productions

